சர்கார் படத்தில் ஆளும் அதிமுக அரசை நேரடியாகவும் மறைமுகமாகவும் குறிப்பிடும் காட்சிகள், வசனங்கள், சாயல்கள் நிறைந்துள்ளன. முருகதாஸ் இவற்றை நேர்மையாக வைத்திருக்கிறாரா என்றால் இல்லை. ஓரிடத்தில் ஒன்றாகவும், பிறிதொரு இடத்தில் வேறாகவும் இடத்திற்கு தகுந்ததுபோல் காட்டியுள்ளார். உதாரணமாக, ஆளும் கட்சியில் இருவர் முதன்மையான பொறுப்பில் இருக்கிறார்கள். ஒருவர் முதலமைச்சர் பழ.கருப்பையா. இன்னொருவர் நம்பர் டூ என அழைக்கப்படும் ராதாரவி. இவர்களின் பாத்திரப்படைப்பு நேரடியாக தமிழக முதல்வர் எடப்பாடி பழனிச்சாமியையும், ஓ.பன்னீர் செல்வத்தையும் பார்வையாளர்களுக்கு நினைவுப்படுத்தக் கூடியவை.